pythainlp/thaigov-v2-corpus-22032023 huggingface dataset:
วันพุธที่ 10 มีนาคม 2564
กรมบัญชีกลางประกาศรายชื่อผู้ประกอบการงานก่อสร้างที่มีสิทธิเป็นผู้ยื่นข้อเสนอต่อหน่วยงานของรัฐ ครั้งที่ 2/2564
กรมบัญชีกลางประกาศรายชื่อผู้ประกอบการงานก่อสร้างที่มีสิทธิเป็นผู้ยื่นข้อเสนอต่อหน่วยงานของรัฐ ครั้งที่ 2/2564 รวมทั้งสิ้น 246 ราย มุ่งเน้นความโปร่งใส มีประสิทธิภาพ สร้างมาตรฐานในการจัดซื้อจัดจ้างภาครัฐอย่างต่อเนื่อง
นายประภาศ คงเอียด อธิบดีกรมบัญชีกลาง กล่าวว่า พระราชบัญญัติการจัดซื้อจัดจ้างและการบริหารพัสดุภาครัฐ พ.ศ. 2560 มาตรา 51 บัญญัติให้คณะกรรมการราคากลางและขึ้นทะเบียนผู้ประกอบการ มีอำนาจประกาศกำหนดในราชกิจจานุเบกษา ให้งานก่อสร้างในสาขาใดเป็นงานก่อสร้างที่ผู้ประกอบการงานก่อสร้างจะเข้าร่วมเป็นผู้ยื่นข้อเสนอต่อหน่วยงานของรัฐได้ ผู้ประกอบการงานก่อสร้างในสาขานั้นต้องเป็นผู้ที่ได้ขึ้นทะเบียนไว้กับกรมบัญชีกลาง โดยต้องใช้เงินงบประมาณในวงเงินเท่าใดหรือต้องใช้ผู้ประกอบวิชาชีพในสาขาใดด้วยก็ได้ และมาตรา 53 บัญญัติให้กรมบัญชีกลางประกาศรายชื่อผู้ประกอบการงานก่อสร้างที่ได้ขึ้นทะเบียนไว้แล้วในระบบเครือข่ายสารสนเทศของกรมบัญชีกลาง ซึ่งหน่วยงานของรัฐไม่ต้องจัดให้มีการขึ้นทะเบียนผู้ประกอบการประเภทนั้นอีก และให้หน่วยงานของรัฐกำหนดคุณสมบัติผู้มีสิทธิเข้ายื่นข้อเสนอตามมาตรา 51 ในประกาศเชิญชวนให้เข้าร่วมการจัดซื้อจัดจ้างของหน่วยงานของรัฐนั้นด้วย
จากการที่คณะกรรมการราคากลางและขึ้นทะเบียนผู้ประกอบการได้ออกประกาศ เรื่อง หลักเกณฑ์ วิธีการ และเงื่อนไขในการขึ้นทะเบียนผู้ประกอบการงานก่อสร้างที่มีสิทธิเป็นผู้ยื่นข้อเสนอต่อหน่วยงานของรัฐ ซึ่งได้ประกาศในราชกิจจานุเบกษาไปแล้วนั้น กรมบัญชีกลางจึงได้ดำเนินการตรวจสอบคุณสมบัติของผู้ยื่นคำขอขึ้นทะเบียนผู้ประกอบการงานก่อสร้างในครั้งนี้แล้ว ปรากฏว่า มีผู้ประกอบการงานก่อสร้างที่มีคุณสมบัติถูกต้องครบถ้วนตามหลักเกณฑ์ที่คณะกรรมการราคากลางและขึ้นทะเบียนผู้ประกอบการงานก่อสร้างประกาศกำหนด จำนวน 4 สาขา ได้แก่ สาขางานก่อสร้างทาง สาขางานก่อสร้างสะพานสาขางานก่อสร้างชลประทาน และสาขางานก่อสร้างเขื่อนป้องกันตลิ่งและชายฝั่ง โดยเป็นผู้ประกอบการงานก่อสร้างรายเดิมที่ได้เลื่อนชั้น และผู้ประกอบการงานก่อสร้างรายใหม่ที่ได้รับการขึ้นทะเบียน รวมทั้งสิ้น 246 ราย
“กรมบัญชีกลางมุ่งหวังเป็นอย่างยิ่งว่า การประกาศรายชื่อผู้ประกอบการงานก่อสร้างที่มีสิทธิเป็นผู้ยื่นข้อเสนอต่อหน่วยงานของรัฐในครั้งนี้ จะทำให้การดําเนินการจัดซื้อจัดจ้างเป็นไปอย่างมีมาตรฐาน มีประสิทธิภาพยิ่งขึ้น รวมทั้งเกิดความโปร่งใส และเปิดโอกาสให้มีการแข่งขันอย่างเป็นธรรม ทั้งนี้ สามารถตรวจสอบรายชื่อผู้ประกอบการงานก่อสร้างที่มีสิทธิเป็นผู้ยื่นข้อเสนอต่อหน่วยงานของรัฐ ครั้งที่ 2/2564 ได้ตามบัญชีเอกสารแนบท้ายประกาศ ผ่านทางเว็บไซต์ www.gprocurement.go.th หรือผ่านทางโทรศัพท์มือถือที่ CGD Application ตั้งแต่บัดนี้เป็นต้นไป หากมีข้อสงสัยสามารถสอบถามเพิ่มเติมได้ที่ Call Center กรมบัญชีกลาง 02 270 6400 ในวันและเวลาราชการ” อธิบดีกรมบัญชีกลาง กล่าว
วันจันทร์ที่ 8 มีนาคม 2564
ขยายเวลาลงทะเบียน “เราชนะ” กลุ่มไม่มีสมาร์ทโฟน ถึง 26 มี.ค. นี้
...
ข่าวดี รัฐบาลขยายเวลาเปิดรับลงทะเบียนเราชนะ กลุ่มไม่มีสมาร์ทโฟน หรือกลุ่มที่ต้องการความช่วยเหลือเป็นพิเศษ จากเดิมที่สิ้นสุดในวันที่ 5 มี.ค. 64 เป็นวันที่ 26 มี.ค. 64 เพื่อเปิดโอกาสให้ประชาชนที่ยังไม่ได้ลงทะเบียนได้รับสิทธิเงินช่วยเหลือค่าครองชีพอย่างครบถ้วน
สามารถลงทะเบียนได้ที่จุดรับลงทะเบียน
- สาขาหรือจุดบริการของธนาคารกรุงไทย จำกัด (มหาชน)
- ธนาคารออมสิน
- ธนาคารเพื่อการเกษตรและสหกรณ์การเกษตร
- สำนักงานคลังจังหวัด
- สำนักงานสรรพสามิตภาคและสำนักงานสรรพสามิตพื้นที่
- สำนักงานสรรพากรพื้นที่
- หน่วยรับลงทะเบียนเคลื่อนที่ของกระทรวงมหาดไทย
#ไทยคู่ฟ้า #รวมไทยสร้างชาติ #ร่วมต้านโควิด19
-------------------
วันพุธที่ 17 มีนาคม 2564
นายกรัฐมนตรีเผยไม่พบอาการผิดปกติ หลังช่วงเช้าเข้ารับฉีดวัคซีนแอสตราเซเนกา
นายกรัฐมนตรีเผยไม่พบอาการผิดปกติ หลังช่วงเช้าเข้ารับฉีดวัคซีนแอสตราเซเนกา
วันนี้ (16 มีนาคม 2564) เวลา 13.30 น. ณ ตึกสันติไมตรี (หลังใน) ทำเนียบรัฐบาล ภายหลังการประชุมคณะรัฐมนตรี พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เผยช่วงเช้าได้ ฉีดวัคซีนป้องกันโควิด-19 แอสตราเซเนกา อาการปกติ หัวสมองแล่นดี ขอเป็นตัวอย่างเพื่อสร้างความเชื่อมั่นให้แก่ประชาชน จากนี้ จะเร่งรัดการฉีดวัคซีนให้ครอบคลุมมากยิ่งขึ้น โดยในอนาคต อาจมีการต่อยอดเป็นคลินิกเคลื่อนที่นอกเหนือจากที่โรงพยาบาลด้วย ซึ่งกระทรวงสาธารณสุขอยู่ระหว่างดำเนินการตรวจสอบวัคซีนโควิด-19 เพื่ออนุญาตให้มีการใช้ในโรงพยาบาลเอกชนสำหรับประชาชนที่มีความต้องการเร่งด่วน ได้วางเป้าหมายฉีดวัคซีน 10 ล้านโดส/เดือนเมื่อได้วัคซีนครบแล้ว ทั้งนี้ ขอให้ประชาชนเชื่อมั่นในการทำงานของรัฐบาล
นายกรัฐมนตรียังกล่าวถึงการพบผู้ป่วยติดเชื้อไวรัสโควิด-19 ในตลาดบางแค กรุงเทพมหานคร และพื้นที่ จ. ปทุมธานีว่า สั่งการให้เน้นการควบคุมพื้นที่เฉพาะให้เข้มงวดยิ่งขึ้น โดยเฉพาะการควบคุมพื้นที่ที่จัดกิจกรรมและพื้นที่ที่มีความเสี่ยง อาทิ ตลาดสด โดยกำหนดช่องทางเข้า-ออก มีการใช้แอปพลิเคชันติดตามตัว เพื่อไม่ให้เกิดผลกระทบต่อการผ่อนคลายมาตรการในช่วงวันหยุดเทศกาลสงกรานต์ โดย ศบค. จะพิจารณาปลายสัปดาห์นี้ ประชาชนทุกคนยังคงต้องปฏิบัติตามมาตรการสวมใส่หน้ากากอนามัยอย่างเข้มงวด เพื่อป้องกันไม่ให้ประเทศไทยมีการแพร่ระบาดหรือมีผู้ป่วยจำนวนมากเช่นประเทศอื่น ๆ
ในตอนท้าย ทั้งนี้ นายกรัฐมนตรียังย้ำจุดยืนของในฐานะฝ่ายบริหาร สนับสนุนการแก้ไขรัฐธรรมนูญ อย่างไรก็ตาม อำนาจการแก้ไขเป็นของนิติบัญญัติ ซึ่งทุกฝ่ายต้องเคารพทุกกฎหมาย ส่วนการดูแลชาวบ้านบางกลอยนั้น รัฐบาลรับทราบความเดือดร้อนของประชาชนทุกคน ติดตามทุกขั้นตอนการดำเนินงานของหน่วยงานที่เกี่ยวข้องทั้งการจัดหาที่อยู่ที่เหมาะสม การพัฒนาแหล่งน้ำบริเวณรอบ สำหรับความคืบหน้าในการปรับคณะรัฐมนตรีนั้น นายกรัฐมนตรีเผยว่า ขณะนี้อยู่ระหว่างกระบวนการตรวจสอบความเหมาะสม และต้องรับฟังความคิดเห็นของพรรคร่วมรัฐบาลด้วย
................
กลุ่มประชาสัมพันธ์และเผยแพร่ สำนักโฆษก
วันอังคารที่ 23 มีนาคม 2564
สธ.เผยความคืบหน้า คนไทยเกือบ 10 ล้านครอบครัว มี 3 หมอประจำครอบครัวแล้ว
กระทรวงสาธารณสุข เดินหน้า “คนไทยทุกครอบครัว มีหมอประจำตัว 3 คน” มีครอบครัวที่รู้จักหมอประจำตัวแล้ว 9.6 ล้านครอบครัว ชี้ 3 หมอทำหน้าที่อย่างเข้มแข็งในสถานการณ์โควิด 19 ช่วยให้ระบบการป้องกันควบคุมโรคมีประสิทธิภาพ
วันนี้ (23 มีนาคม 2564) ที่จังหวัดอ่างทอง นายวัชรพงศ์ คูวิจิตรสุวรรณ เลขานุการรัฐมนตรีว่าการกระทรวงสาธารณสุข พร้อมด้วยนายแพทย์สามารถ ถิระศักดิ์ รองอธิบดีกรมสนับสนุนบริการสุขภาพ นายสุชน ภัยธิราช รองผู้ว่าราชจังหวัดอ่างทอง และคณะผู้บริหาร เปิดงานและกิจกรรม kick off ส่งมอบของขวัญปีใหม่กระทรวงสาธารณสุข ปี 2564 ภายใต้นโยบาย คนไทยทุกครอบครัว มีหมอประจำตัว 3 คน พร้อมมอบใบประกาศเกียรติคุณอาสาสมัครสาธารณสุขประจำหมู่บ้าน (อสม.) ดีเด่นระดับจังหวัด จำนวน 12 สาขา
นายวัชรพงศ์กล่าวว่า นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุขมีนโยบายการพัฒนาระบบสุขภาพปฐมภูมิ ดูแลสุขภาพประชาชนในพื้นที่ให้มีความเข้มแข็ง ครอบคลุม อย่างต่อเนื่อง โดยเน้นการดูแลใกล้บ้านและชุมชน จึงได้มีการขับเคลื่อนนโยบาย “คนไทยทุกครอบครัว มีหมอประจำตัว 3 คน” โดยหมอคนที่ 1 คือ อสม. หมอประจำบ้าน หมอคนที่ 2 คือ หมอสาธารณสุข หมอคนที่ 3 คือ หมอประจำครอบครัว ประชาชนจะรู้ว่าใครเป็นหมอของตนเอง เป็นการสร้างหลักประกันให้คนไทยทุกครอบครัวมีที่ปรึกษาด้านสุขภาพ เกิดความรู้สึกอุ่นใจ ได้รับการดูแลรักษา ให้คำปรึกษา แบบ “ใกล้ตัว ใกล้บ้าน ใกล้ใจ”
สำหรับความก้าวหน้า ขณะนี้ดำเนินการครบทุกจังหวัดทั่วประเทศ มีครอบครัวที่รู้จักหมอประจำตัวของตนเองแล้ว 9,551,766 ครอบครัว (ข้อมูล ณ วันที่ 18 มีนาคม 2564) โดยในสถานการณ์โควิด 19ต้องขอบคุณทั้ง 3 หมอได้ทำหน้าที่อย่างทุ่มเท เข้มแข็ง ช่วยให้ระบบการป้องกันควบคุมโรคมีประสิทธิภาพ มีอสม. หมอประจำบ้าน ทำงานเชิงรุกเคาะประตูบ้าน ให้ความรู้ เฝ้าระวัง คัดกรองกลุ่มเสี่ยง และติดตามกำกับ Home Quarantine เป็นจิตอาสาในการรับส่งยาให้ผู้ป่วยถึงบ้าน จนเกิดนวัตกรรม Drug Delivery รวมถึงส่งยาให้ผู้ป่วยเรื้อรังในชุมชน ช่วยลดรอคอย ลดแออัดในโรงพยาบาล หมอสาธารณสุข ได้ให้การดูแลผู้ป่วยที่มีภาวะพึ่งพิง/ติดเตียงอย่างต่อเนื่องที่บ้าน และหมอประจำครอบครัว ใช้แอปพลิเคชัน 3 หมอ รู้จักคุณ และแอปพลิเคชัน คุยกับหมอ เป็นช่องทางสื่อสารให้คำปรึกษาด้านการรักษา การส่งเสริมดูแลสุขภาพ เพื่อความสะดวกรวดเร็ว และลดค่าใช้จ่ายในการเดินทางไปโรงพยาบาล
สำหรับจังหวัดอ่างทอง ได้มีการส่งมอบบัตรแนะนำตัวหมอประจำตัว 3 คน และประชาชนรู้จักหมอประจำตัวเอง 73,048 ครอบครัว รวมถึงมีผู้สูงอายุที่ต้องดูแลในพื้นที่ ได้แก่ ผู้สูงอายุติดสังคม 55,425 ราย ผู้ป่วยติดบ้าน 2,101 ราย ผู้ป่วยติดเตียง 738 ราย ซึ่งจะได้รับการดูแลตามแผนการดูแลสุขภาพจากทั้ง 3 หมอ
***************************** 23 มีนาคม 2564
วันศุกร์ที่ 12 มีนาคม 2564
นฤมล สานต่อภารกิจ จ.น่าน ยกระดับวิสาหกิจชุมชนสู่ธุรกิจแนวใหม่
รมช.แรงงาน ลงพื้นที่ จ.น่าน ขับเคลื่อนวิสาหกิจชุมชนสู่การทำธุรกิจแนวใหม่ พัฒนาทักษะรองรับการเปลี่ยนแปลงยุคดิจิทัล
วันที่ 12 มีนาคม 2564ศาสตราจารย์ นฤมล ภิญโญสินวัฒน์ รัฐมนตรีช่วยว่าการกระทรวงแรงงานพร้อมด้วยหม่อมหลวงปุณฑริก สมิติ ที่ปรึกษารัฐมนตรีช่วยว่าการกระทรวงแรงงานลงพื้นที่จังหวัดน่าน ติดตามการขับเคลื่อนไทยไปด้วยกันจังหวัดน่าน เยี่ยมชมการฝึกอบรมตามโครงการพัฒนาวิสาหกิจสู่ความเป็นมืออาชีพ และการทดสอบมาตรฐานฝีมือแรงงานสาขาช่างไฟฟ้าภายในอาคาร มอบวุฒิบัตรแก่ผู้ผ่านการอบรม ซ่อมรถเข็นคนพิการและให้กำลังใจผู้พิการและผู้ดูแลคนพิการ ก้าวเดินอย่างมั่นคง
ศาสตราจารย์ นฤมลกล่าวว่า การลงพื้นที่ในครั้งนี้ เป็นการติดตามผลการดำเนินงานการขับเคลื่อนไทยไปด้วยกันเป็นครั้งที่ 3 ซึ่งจังหวัดน่าน ได้รับงบประมาณเพื่อพัฒนาจังหวัดหลายโครงการ ในครั้งนี้ได้เสนอโครงการเพื่อขอรับการสนับสนุนเพิ่มเติม ในฐานะที่ตนเองดูแลจังหวัดนี้ จะให้คำปรึกษาแนะนำในการเสนอโครงการอื่นๆ เพื่อประโยชน์ต่อพี่น้องประชาชนในจังหวัดต่อไป อีกประเด็น คือ การพัฒนาทักษะให้แก่กำลังแรงงานในพื้นที่จังหวัดน่าน ซึ่งได้มอบหมายให้กรมพัฒนาฝีมือแรงงานร่วมกับภาคีเครือข่าย จัดอบรมให้ความรู้ด้านดิจิทัล โดยสำนักงานพัฒนาฝีมือแรงงานน่าน ร่วมกับ สำนักงานพัฒนาธุรกรรมทางอิเล็กทรอนิกส์ (สพธอ. หรือ ETDA) จัดฝึกอบรม สาขาพาณิชย์อิเล็กทรอนิกส์สำหรับผู้ประกอบการชุมชน เพื่อเพิ่มศักยภาพให้กับกลุ่มวิสาหกิจตามโครงการพัฒนาวิสาหกิจสู่ความเป็นมืออาชีพ ให้มีความรู้ให้เกิดความคิดริเริ่มสร้างสรรค์ในการทำธุรกิจแนวใหม่ ประยุกต์ใช้ประโยชน์จากเทคโนโลยี และพัฒนาปรับรูปแบบการทำธุรกิจรองรับการเปลี่ยนแปลงในอนาคต สร้างความเข้มแข็งและมั่นคงให้แก่เศรษฐกิจฐานรากในระดับชุมชนของประเทศ ระยะเวลาการฝึก 30 ชั่วโมง ผู้เข้าอบรมในครั้งนี้ เป็นผู้ประกอบการ แรงงานวิสาหกิจชุมชน สมาชิกกลุ่ม OTOP กลุ่มอาชีพต่างๆ พร้อมตรวจเยี่ยมการทดสอบมาตรฐานฝีมือแรงงานแห่งชาติ สาขาช่างไฟฟ้าภายในอาคาร มีผู้เข้าทดสอบ จำนวน 20 คน และให้กำลังใจเยาวชนที่มารับฟังข่าวสารจากมูลนิธิกล้วยน้ำไท เพื่อรับสมัครผู้สนใจเข้าอบรมสาขาการดูแลผู้สูงอายุ ณ สำนักงานพัฒนาฝีมือแรงงานน่าน
หลังจากนั้นรมช.แรงงานและคณะได้เดินทางไปวัดศรีกู่เสี้ยว หนึ่งในวัดขึ้นชื่อของ จ.น่าน ที่ได้รับความนิยมจากนักท่องเที่ยวไปแวะสักการบูชาเป็นจำนวนมาก พระอาจารย์เจ้าอาวาส ต้องการช่วยเหลือกลุ่มแม่บ้านให้มีรายได้ อีกทั้งวัดกู่เสี่ยวมีกี่ทอผ้า จึงรวมกลุ่มประกอบอาชีพท่อผ้า เป็น“กลุ่มทอผ้าวัดกู่เสี้ยว” เพื่อจำหน่ายให้แก่นักท่องเที่ยว
ในช่วงบ่ายรมช.แรงงานและคณะได้ร่วมประชุมคณะทำงานการขับเคลื่อนไทยไปด้วยกันจังหวัดน่านร่วมกับหัวหน้าส่วนราชการที่เกี่ยวข้อง ณ ห้องประชุมศาลากลางจังหวัดน่าน เพื่อติดตามผลการดำเนินงานและสำรวจอุปสรรคในการพัฒนาจังหวัด จากนั้น เดินทางไปเยี่ยมชมการฝึกอบรมของกลุ่มผู้พิการ และมอบวุฒิบัตรแก่ผู้ผ่านการฝึกอบรม สาขาซ่อมรถเข็นคนพิการ จำนวน 20 คน ณ สมาคมผู้พิการทุกประเภท อ.เมือง จ.น่าน ได้ให้กำลังใจในการพัฒนาฝีมือเพื่อประกอบอาชีพและหารายได้ที่ยั่งยืน ปัจจุบัน มีคณะอนุกรรมการขับเคลื่อนการพัฒนาทักษะให้แก่คนพิการ เพื่อช่วยเหลือคนพิการและผู้ดูแลคนพิการทั่วประเทศ ให้ได้รับความช่วยเหลือ มีอาชีพและรายได้ เพื่อก้าวเดินอย่างมั่นคงต่อไป
วันพุธที่ 17 มีนาคม 2564
นายกฯ มอบรางวัล อสม.ดีเด่นระดับชาติ ปี 64 ขอบคุณที่เสียสละช่วยดูแลสุขภาพคนไทย
นายกรัฐมนตรี มอบรางวัล อสม.ดีเด่นระดับชาติ ประจำปี 2564 จำนวน 17 ราย เนื่องในวันอาสาสมัครสาธารณสุขแห่งชาติ เพื่อเชิดชูเกียรติ อสม. ขอบคุณที่เสียสละดูแลสุขภาพประชาชน เคียงข้างบุคลากรทางการแพทย์และสาธารณสุข โดยเฉพาะช่วงโควิด 19
นายกรัฐมนตรี มอบรางวัล อสม.ดีเด่นระดับชาติ ประจำปี 2564 จำนวน 17 ราย เนื่องในวันอาสาสมัครสาธารณสุขแห่งชาติ เพื่อเชิดชูเกียรติ อสม. ขอบคุณที่เสียสละดูแลสุขภาพประชาชน เคียงข้างบุคลากรทางการแพทย์และสาธารณสุข โดยเฉพาะช่วงโควิด 19 ช่วยควบคุมโรคและให้ความรู้ความเข้าใจด้านวัคซีนอย่างดี
วันนี้ (17 มีนาคม 2564) ที่ตึกสันติไมตรี ทำเนียบรัฐบาล พลเอกประยุทธ์ จันทร์โอชา นายกรัฐมนตรีเป็นประธานการมอบรางวัลเชิดชูเกียรติอาสาสมัครสาธารณสุขประจำหมู่บ้าน (อสม.) ดีเด่นระดับชาติ ประจำปี 2564 จำนวน 17 ราย เนื่องในวันอาสาสมัครสาธารณสุขแห่งชาติ ซึ่งตรงกับวันที่ 20 มีนาคมของทุกปี โดยมีนายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข ดร.สาธิต ปิตุเตชะ รัฐมนตรีช่วยว่าการกระทรวงสาธารณสุข นายแพทย์เกียรติภูมิ วงศ์รจิต ปลัดกระทรวงสาธารณสุข และนายแพทย์ธเรศ กรัษนัยรวิวงค์ อธิบดีกรมสนับสนุนบริการสุขภาพเข้าร่วม
พลเอก ประยุทธ์กล่าวว่า จากการระบาดของโรคโควิด 19 ทำให้เห็นศักยภาพของระบบการแพทย์และสาธารณสุขของประเทศไทยที่มีความเข้มแข็ง มีความร่วมมือของภาครัฐ ภาคเอกชน ภาคประชาชน และภาคประชาสังคม โดยเฉพาะอย่างยิ่ง อาสาสมัครสาธารณสุขประจำหมู่บ้าน (อสม.) ถือเป็นด่านหน้าสำคัญที่ทำงานร่วมกับเจ้าหน้าที่สาธารณสุขในพื้นที่ จนเป็นที่ยอมรับ ยกย่อง และชื่นชมทั้งในประเทศและต่างประเทศ ในขณะที่ประเทศไทยนำวัคซีนโควิด 19 มาฉีดให้แก่ประชาชน อสม.ก็มีบทบาทสำคัญในการให้ความรู้ ความเข้าใจ และสร้างความเชื่อมั่นถึงความปลอดภัยและข้อดีของการรับวัคซีนโควิด 19 และยังช่วยเน้นย้ำมาตรการทางสาธารณสุข ทั้งการสวมหน้ากาก ล้างมือบ่อยๆ เว้นระยะห่าง และการตรวจวัดอุณหภูมิก่อนเข้างานหรือสถานที่ต่างๆ ที่ประชาชนต้องปฏิบัติอย่างต่อเนื่องแม้จะมีวัคซีนแล้ว
“รัฐบาลขอชื่นชมและขอบคุณพี่น้อง อสม. ทั่วประเทศที่อยู่ใกล้ชิดกับประชาชน ทำงานด้วยจิตอาสา เสียสละเข้ามามีส่วนร่วมในการดูแลสุขภาพและคุณภาพชีวิตของคนในชุมชน ทำงานเชื่อมประสานระหว่างประชาชน ชุมชน และเจ้าหน้าที่ได้เป็นอย่างดี รัฐบาลโดยกระทรวงสาธารณสุขจึงได้จัดงานเชิดชูเกียรติ และประกาศเกียรติคุณ อสม. ทั่วประเทศ เพื่อขอบคุณพี่น้อง อสม.ทุกคนที่มีส่วนช่วย ในการสร้างความสุขให้กับคนไทยมาโดยตลอด”พลเอก ประยุทธ์กล่าว
นายอนุทินกล่าวว่า อสม. หรือนักรบเสื้อเทา เป็นกลไกภาคประชาชนที่เข้มแข็ง เป็นรากฐานของการสาธารณสุขไทย ดำเนินการเคียงคู่กับกระทรวงสาธารณสุขมาตั้งแต่ พ.ศ. 2521 ปัจจุบันมี 1.05 ล้านคน ครอบคลุมทุกหมู่บ้าน ทั่วประเทศ มีบทบาทสำคัญในการรับมือกับภาวะวิกฤตหลายเหตุการณ์ เช่น โรคซาร์ส ไข้หวัดนก รวมถึงโรคโควิด 19 ทำให้ประเทศไทยควบคุมการแพร่ระบาดได้ สำหรับการจัดงานวันอาสาสมัครสาธารณสุขแห่งชาติ เพื่อเป็นการ เชิดชูเกียรติแก่ อสม. ทั่วประเทศ และประกาศเกียรติคุณ อสม. ที่มีผลงานเด่นในระดับชาติ จำนวน 17 ราย แบ่งเป็น อสม.ดีเด่นระดับชาติ 12 สาขา จำนวน 12 ราย สาขาการจัดการสุขภาพชุมชนในพื้นที่พิเศษชายแดนภาคใต้ จำนวน 4 ราย และการจัดการสุขภาพชุมชนในพื้นที่กรุงเทพมหานคร จำนวน 1 ราย
*********************************** 17 มีนาคม 2564
วันพฤหัสบดีที่ 11 มีนาคม 2564
เพิ่มงบ 2 โครงการ ช่วยเหลือชาวนาทั่วประเทศ
...
จากกระแสตอบรับที่ดีจากพี่น้องเกษตรกรผู้ปลูกข้าวทั่วประเทศ สำหรับโครงการประกันรายได้เกษตรกรผู้ปลูกข้าว ปี 2563/64 และโครงการสินเชื่อชะลอการขายข้าวเปลือกนาปี ปี 2563/64 รัฐบาลจึงเพิ่มวงเงินงบประมาณใน 2 โครงการนี้ อีกกว่า 8.3 พันล้านบาท เพื่อให้การช่วยเหลือครอบคลุมมากยิ่งขึ้น
.
สำหรับโครงการประกันรายได้ฯ รอบที่ 1 รัฐบาลเคยจัดสรรงบประมาณไปแล้ว 46,807 ล้านบาท โดยครั้งนี้จะเพิ่มวงเงินอีก 3,838 ล้านบาท เนื่องจากมีเกษตรกรมาลงทะเบียนเพิ่มอีกกว่า 1.1 แสนครัวเรือน
.
ส่วนโครงการสินเชื่อชะลอการขายข้าวเปลือกนาปีฯ รัฐบาลจะเพิ่มวงเงินโครงการอีก 4,504 ล้านบาท จากเดิมที่เคยอนุมัติไปแล้ว 19,826 ล้านบาท ภายใต้หลักการเดิม คือ
1.หากเกษตรเก็บข้าวเปลือกในยุ้งฉางของตนเอง จะได้รับค่าฝากเก็บและรักษาคุณภาพข้าว 1,500 บาท/ตัน
2.กรณีที่สถาบันเกษตรกรับซื้อข้าวเปลือกจะได้รับเงิน 1,000 บาท/ตัน และเกษตรกรจะได้รับ 500 บาท/ตัน
พร้อมขยายเวลาจัดทำสัญญากู้โครงการถึงวันที่ 31 มี.ค. 64 ยกเว้นภาคใต้ที่จะขยายเวลาถึงวันที่ 31 ก.ค. 64
#ไทยคู่ฟ้า#รวมไทยสร้างชาติ#ร่วมต้านโควิด19
-------------------
วันพุธที่ 17 มีนาคม 2564
การประชุมคณะอนุกรรมการส่งเสริมอุตสาหกรรมและผู้ประกอบการผลิตภัณฑ์สมุนไพร
ปลัดกอบชัยฯ  เป็นประธานการประชุมคณะอนุกรรมการส่งเสริมอุตสาหกรรมและผู้ประกอบการผลิตภัณฑ์สมุนไพร
วันนี้ (17 มีนาคม 2564) นายกอบชัย สังสิทธิสวัสดิ์ ปลัดกระทรวงอุตสาหกรรม เป็นประธานการประชุมคณะอนุกรรมการส่งเสริมอุตสาหกรรมและผู้ประกอบการผลิตภัณฑ์สมุนไพร ครั้งที่ 1/2564 โดยในที่ประชุมได้ร่วมหารือเกี่ยวกับแผนการส่งเสริมอุตสาหกรรมและผู้ประกอบการผลิตภัณฑ์สมุนไพร การส่งเสริมการผลิต/การสกัดสมุนไพรให้ได้มาตรฐานระดับสากล การสร้างความเข้มแข็ง คลัสเตอร์ ผลิตภัณฑ์สมุนไพร เพื่อเพิ่มขีดความสามารถในการแข่งขัน โดยมี พร้อมด้วยนางวรวรรณ ชิตอรุณ รองปลัดกระทรวงอุตสาหกรรม นายวันชัย พนมชัย เลขาธิการสำนักงานมาตรฐานผลิตภัณฑ์อุตสาหกรรม คณะกรรมการฯ จากหน่วยงานต่างๆ อาทิ กรมส่งเสริมอุตสาหกรรม สำนักงานเศรษฐกิจอุตสาหกรรม กรมวิทยาศาสตร์บริการ กรมพัฒนาชุมชน กรมวิทยาศาสตร์การแพทย์ สำนักงานคณะกรรมการอาหารและยา กรมการแพทย์แผนไทยและการแพทย์ทางเลือกและผู้ที่เกี่ยวข้อง  เข้าร่วมประชุม ณ ห้องประชุม อก.1 ชั้น 2 สำนักงานปลัดกระทรวงอุตสาหกรรม
วันจันทร์ที่ 8 มีนาคม 2564
รมว.ทส. ลงพื้นที่ให้ขวัญกำลังใจ จนท.อุทยานแห่งชาติน้ำตกหาดทรายขาว จ.ปัตตานี
รมว.ทส. ลงพื้นที่ให้ขวัญกำลังใจ จนท.อุทยานแห่งชาติน้ำตกหาดทรายขาว จ.ปัตตานี
รมว.ทส. ลงพื้นที่ให้ขวัญกำลังใจ จนท.อุทยานแห่งชาติน้ำตกหาดทรายขาว จ.ปัตตานี
วันนี้ (6 มีนาคม 2564) เวลา 09.30 น. นายวราวุธ ศิลปอาชา รัฐมนตรีว่าการกระทรวงทรัพยากรธรรมชาติและสิ่งแวดล้อม พร้อมด้วย นายจตุพร บุรุษพัฒน์ ปลัดกระทรวงฯ และผู้บริหารหน่วยงานในสังกัดกระทรวงฯ ลงพื้นที่ตรวจเยี่ยมและให้ขวัญกำลังใจเจ้าหน้าที่ ณ อุทยานแห่งชาติน้ำตกหาดทรายขาว อ.โคกโพธิ์ จ.ปัตตานี โดยมีนายราชิต สุดพุ่ม ผู้ว่าราชการจังหวัดปัตตานี และเจ้าหน้าที่จากหน่วยงานในพื้นที่ให้การต้อนรับ
นายวราวุธ กล่าวว่า “การลงพื้นที่ตรวจเยี่ยมการทำงานของเจ้าหน้าที่หน่วยงานในสังกัดกระทรวงฯ เพราะทราบดีว่า ทุกคนทำงานด้วยความยากลำบาก เนื่องจากภารกิจของกระทรวงฯ ต้องดูแลทั้งผืนป่า และผืนน้ำ ต้องทำงานร่วมกับประชาชน ที่ต้องใช้ทั้งกำลังใจ ความอดทน ความมีวินัย และความซื่อสัตย์สุจริต ในการทำงานเป็นอย่างมาก การลงมาตรวจเยี่ยมในแต่ละครั้ง จึงเป็นเสมือนการมาให้กำลังใจจากผู้บริหารระดับสูง รวมถึงมาเพื่อรับทราบปัญหาและอุปสรรคในการทำงาน เพื่อนำไปวางแนวทางสนับสนุนการทำงานให้กับเจ้าหน้าที่ในระดับพื้นที่ต่อไป และการทำงานของเราในวันนี้ ไม่ได้เป็นการทำเพื่อตัวเราเอง แต่เป็นการปกป้อง รักษา ทรัพยากร ไว้ให้คนรุ่นหลังให้ได้เห็นความสมบูรณ์ทั้งบนบกและใต้ทะเล ดังนั้นเครื่องแบบที่ทุกคนใส่อยู่ จึงอยากให้เป็นสิ่งที่แสดงถึงความช่วยเหลือ ให้พี่น้องประชาชนอุ่นใจว่ามีเจ้าหน้าที่ช่วยดูแลปกป้องทรัพยากรในพื้นที่ของเขา เพื่อสร้างความร่วมมือในการร่วมกันดูแลแก้ไขปัญหาในพื้นที่ต่อไป”
นอกจากนี้ รมว.ทส. ยังได้มอบถุงยังชีพให้กับเจ้าหน้าที่อุทยานแห่งชาติในพื้นที่จังหวัดปัตตานีและนราธิวาส มอบต้นสะเดาเทียม และต้นสะตอให้กับผู้นำชุมชน ต.ทรายขาว และปลูกต้นรวงผึ้ง ร่วมกับเจ้าหน้าที่และเยาวชนในพื้นที่
วันพุธที่ 17 มีนาคม 2564
สธ.ขอประชาชนเข้มมาตรการป้องกันตนเอง การ์ดไม่ตก ลดความเสี่ยงแพร่และรับเชื้อโควิด 19
กระทรวงสาธารณสุข ขอความร่วมมือประชาชนปฏิบัติตามมาตรการป้องกันตนเองอย่างเข้มข้น การ์ดไม่ตก สวมหน้ากากให้ถูกวิธี ล้างมือ เว้นระยะห่าง ลดความเสี่ยงการแพร่และรับเชื้อ ส่วนการฉีดวัคซีนให้กลุ่มเป้าหมายระยะแรกคืบหน้าร้อยละ 58  เร่งฉีดให้ครอบคลุมตามเป้าหมาย
กระทรวงสาธารณสุข ขอความร่วมมือประชาชนปฏิบัติตามมาตรการป้องกันตนเองอย่างเข้มข้น การ์ดไม่ตก สวมหน้ากากให้ถูกวิธี ล้างมือ เว้นระยะห่าง ลดความเสี่ยงการแพร่และรับเชื้อ ส่วนการฉีดวัคซีนให้กลุ่มเป้าหมายระยะแรกคืบหน้าร้อยละ 58 เร่งฉีดให้ครอบคลุมตามเป้าหมาย เสริมประสิทธิภาพมาตรการควบคุมโรค
บ่ายวันนี้ (17 มีนาคม 2564) ที่ศูนย์แถลงข่าวโรคติดเชื้อไวรัสโคโรนา 2019 กระทรวงสาธารณสุข จ.นนทบุรี นายแพทย์เฉวตสรร นามวาท รักษาราชการแทนผู้อำนวยการกองควบคุมโรคและภัยสุขภาพในภาวะฉุกเฉิน กรมควบคุมโรค แถลงข่าวสถานการณ์โรคโควิด 19 และการฉีดวัคซีนโควิด 19 ในประเทศไทย ว่า วันนี้ ประเทศไทย มีผู้ติดเชื้อรายใหม่ 248 ราย มาจากระบบบริการในโรงพยาบาล 79 ราย ค้นหาเชิงรุกในชุมชน 163 ราย และเดินทางมาจากต่างประเทศ 6 ราย รักษาหายเพิ่มขึ้น 40 ราย ทำให้การระบาดระลอกใหม่มีผู้รักษาหายสะสม 22,162 ราย คิดเป็นร้อยละ 95.67 อยู่ระหว่างการรักษา 975 ราย มีผู้เสียชีวิต 1 คน ทำให้มีผู้เสียชีวิตสะสม 28 คน สำหรับผู้เสียชีวิต เป็นชายไทย อายุ 88 ปี ภูมิลำเนา กทม. มีโรคประจำตัว ไตวาย เบาหวาน ความดันโลหิตสูง เข้ารับการรักษาด้วยอาการไอ หายใจเหนื่อย ปอดมีความผิดปกติ ส่งตรวจผลพบเชื้อ จากนั้นอาการแย่ลง และเสียชีวิตในวันที่ 16 มีนาคม 2564
นายแพทย์เฉวตสรรกล่าวว่า การติดเชื้อภายในประเทศวันนี้กระจายใน 12 จังหวัด ได้แก่ สมุทรสาคร 33 ราย นครปฐม 13 ราย ตาก 9 ราย เพชรบุรี 3 ราย สุพรรณบุรี 3 ราย นนทบุรี 2 ราย สมุทรปราการ 3 ราย ราชบุรี 5 ราย ปทุมธานี 1 ราย กทม. 167 ราย ศรีสะเกษ 1 ราย และสงขลา 2 ราย ซึ่งแนวโน้มสถานการณ์ในประเทศไทยในช่วงสัปดาห์ที่ผ่านมา พบการแพร่ระบาดเกี่ยวข้องกับตลาดย่านบางแค ทำให้มีจำนวนผู้ติดเชื้อรายใหม่เพิ่มขึ้นในหลายจังหวัด ข้อมูลระหว่างวันที่ 11 มีนาคม – 17 มีนาคม 2564 ผลการตรวจคัดกรองค้นหาเชิงรุกย่านบางแคใน วัด ตลาด ชุมชน ห้างสรรพสินค้า จำนวน 7,299 ราย พบติดเชื้อ 268 ราย และรอผล 532 ราย
สำหรับสถานการณ์การกระจายของผู้ป่วยโรคโควิด 19 ที่มีความเชื่อมโยงกับจังหวัดปทุมธานี ตั้งแต่วันที่ 1 มกราคม – 16 มีนาคม 2564 จำนวน 766 ราย พบความเชื่อมโยงไปยังจังหวัดต่างๆ ถึง 14 จังหวัด อาทิ ปทุมธานี กทม. พระนครศรีอยุธยา นครนายก สระบุรี และขอนแก่น เป็นต้น แสดงถึงคุณภาพของการสอบสวนโรคและการสื่อสารข้อมูลเข้าถึงประชาชน ขณะนี้มีแนวโน้มลดลงและควบคุมสถานการณ์ได้คลี่คลาย กระทรวงสาธารณสุขยังคงติดตามสถานการณ์อย่างต่อเนื่อง
“ขอให้ประชาชนตระหนักถึงความเสี่ยง ทุกคนมีโอกาสแพร่เชื้อและรับเชื้อได้ทุกเวลา หากประมาท การ์ดตก จึงต้องเข้มมาตรการป้องกันตัว โดยเฉพาะการสวมหน้ากากอนามัยให้ถูกต้อง ล้างมือ เว้นระยะ เพื่อป้องกันการแพร่ระบาดโรคโควิด 19” นายแพทย์เฉวตสรรกล่าว
ด้านความคืบหน้าการฉีดวัคซีนของประเทศไทย ข้อมูลตั้งแต่วันที่ 28 กุมภาพันธ์ – 16 มีนาคม 2564 มีผู้ได้รับการฉีดวัคซีนสะสม 53,842 ราย คิดเป็นร้อยละ 58 ของกลุ่มเป้าหมาย โดยแบ่งเป็นบุคลากรทางการแพทย์และสาธารณสุข รวมถึง อสม. มีจำนวน 30,853 ราย เจ้าหน้าที่ที่มีโอกาสสัมผัสกับผู้ป่วย 6,036 ราย บุคคลที่มีโรคประจำตัว 2,814 ราย และประชาชนในพื้นที่เสี่ยง จำนวน 14,137 ราย โดยเน้นการฉีดวัคซีนให้ครอบคุลมและเร็วขึ้น เพื่อช่วยเสริมมาตรการควบคุมโรคให้มีประสิทธิภาพยิ่งขึ้น
******************* 17 มีนาคม 2564
วันอังคารที่ 23 มีนาคม 2564
สธ.ร่วม สตม.ใช้แผนเฉพาะควบคุมโควิดในสถานกักกัน ตม.บางเขน
ปลัดกระทรวงสาธารณสุขประชุมร่วม สตม.วางแผนการควบคุมโรคโควิด 19 ในสถานกักกัน ตม.บางเขน ใช้แผนควบคุมเฉพาะ เตรียม รพ.สนามดูแลผู้ติดเชื้อ คาดใช้เวลา 4-6 สัปดาห์ ผู้มีภูมิคุ้มกันหรือตรวจไม่พบเชื้อจะให้ออกและผลักดันกลับประเทศ
วันนี้ (23 มีนาคม 2564) ที่สำนักงานตรวจคนเข้าเมืองสวนพลู กรุงเทพมหานคร นายแพทย์เกียรติภูมิ วงศ์รจิต ปลัดกระทรวงสาธารณสุข และพล.ต.ท.สมพงษ์ ชิงดวง ผู้บัญชาการสำนักงานตรวจคนเข้าเมือง (ผบช.สตม.) ประชุมหารือถึงแนวทางการควบคุมโรคโควิด 19 ภายในสถานกักกันตำรวจตรวจคนเข้าเมืองบางเขน ผ่านระบบวิดีโอคอนเฟอเรนซ์ร่วมกับ สตม.ทั่วประเทศ โดยมีนายแพทย์โอภาส การย์กวินพงศ์ อธิบดีกรมควบคุมโรค นายแพทย์โสภณ เอี่ยมศิริถาวร รองอธิบดีกรมควบคุมโรค นายแพทย์กิตติศักดิ์ อักษรวงศ์ ผู้ช่วยปลัดกระทรวงสาธารณสุข และนายแพทย์ทวีทรัพย์
ศิรประภาศิริ ผู้ทรงคุณวุฒิ กรมควบคุมโรค เข้าร่วมประชุม
นายแพทย์เกียรติภูมิกล่าวว่า จากรายงานสถานกักกันตำรวจตรวจคนเข้าเมืองบางเขน ได้ตรวจหาเชื้อในผู้ต้องกักและเจ้าหน้าที่แล้ว 1,615 ราย พบการติดเชื้อรวม 393 ราย แบ่งเป็นชาย 370 ราย และหญิง 23 ราย โดยมีตำรวจ 1 นาย ติดเชื้อไม่มีอาการ เข้าสู่การรักษาตามระบบแล้ว สำหรับการควบคุมโรคจะใช้แผนควบคุมเฉพาะ โดยเน้นจำกัดการเคลื่อนย้ายและกักผู้ติดเชื้อไม่ให้แพร่เชื้อสู่ผู้อื่นหรือพื้นที่อื่นๆ จนกว่าจะพ้นระยะเวลาการแพร่เชื้อ ซึ่งสามารถดำเนินการได้ เนื่องจากเป็นสถานที่กักตัวผู้ลักลอบเข้าเมืองผิดกฎหมายอยู่แล้ว นอกจากนี้ กระทรวงสาธารณสุข
โดยกรมควบคุมโรค ร่วมกับโรงพยาบาลตำรวจ และกรุงเทพมหานคร ได้เตรียมโรงพยาบาลสนามที่สโมสรตำรวจประมาณ 300 เตียงซึ่งได้มาตรฐานของกระทรวงสาธารณสุข เพื่อรองรับการดูแลผู้ติดเชื้อ พร้อมมีระบบการจัดการขยะติดเชื้อตามมาตรฐาน โดยมีเจ้าหน้าที่ตำรวจผลัดเวรดูแล 14 วัน ครบกำหนดแล้วกักตัวในที่พักต่อ 14 วัน เป็นการสร้างความมั่นใจให้แก่ประชาชน รวมถึงมีการดำเนินการฉีดวัคซีนโควิด 19 ให้แก่เจ้าหน้าที่ตำรวจที่ดูแลผู้ต้องกักด้วย
“การดำเนินงานควบคุมโรคคาดว่าใช้เวลาประมาณ 4-6 สัปดาห์ก็จะปลอดภัย โดยจะมีการตรวจภูมิคุ้มกันและตรวจหาเชื้อเป็นระยะ เมื่อถึงเวลาที่เหมาะสม ผู้ที่มีภูมิคุ้มกันแล้วหรือไม่มีการติดเชื้อก็จะให้ออกจากสถานกักกันและผลักดันกลับประเทศต่อไป” นายแพทย์เกียรติภูมิกล่าว
*********************** 23 มีนาคม 2564
วันพุธที่ 24 มีนาคม 2564
​ครม. เห็นชอบทีโออาร์ของคณะทำงานด้านเทคนิคเพื่อเตรียมการเสนอตัวร่วมเป็นเจ้าภาพจัดการแข่งขันฟุตบอลโลกปี ค.ศ. 2034 ของอาเซียน
​ครม. เห็นชอบทีโออาร์ของคณะทำงานด้านเทคนิคเพื่อเตรียมการเสนอตัวร่วมเป็นเจ้าภาพจัดการแข่งขันฟุตบอลโลกปี ค.ศ. 2034 ของอาเซียน
น.ส.ไตรศุลีไตรสรณกุล รองโฆษกประจำสำนักนายกรัฐมนตรีกล่าวว่า คณะรัฐมนตรี(ครม.)เห็นชอบต่อขอบเขตหน้าที่ (ทีโออาร์) ของคณะทำงานด้านเทคนิคเพื่อเตรียมการเสนอตัวร่วมเป็นเจ้าภาพจัดการแข่งขันฟุตบอลโลกปีค.ศ.2034 หรือปีพ.ศ.2577 ซึ่งคณะทำงานด้านเทคนิคฯ มีขอบเขตหน้าที่ครอบคลุมจัดทำและส่งข้อเสนอการเสนอตัวร่วมเป็นเจ้าภาพจัดการแข่งขันฟุตบอลโลกปี 2034 ของอาเซียนให้แล้วเสร็จภายในระยะเวลาที่กำหนด พร้อมกำหนดบทบาทของประเทศสมาชิกอาเซียนที่จะร่วมเป็นเจ้าภาพ ได้แก่ ประเทศไทยเป็นประธาน ปฏิบัติหน้าที่ตั้งแต่เริ่มต้นการเตรียมการเสนอตัวร่วมเป็นเจ้าภาพ จนกระทั่งถึงการส่งเอกสารเสนอตัวในปี 2026 หรือตามระยะเวลาเสนอตัวร่วมเป็นเจ้าภาพที่สหพันธ์ฟุตบอลนานาชาติ (FIFA) กำหนด ส่วนคณะทำงานหลักได้แก่ ประเทศอินโดนีเซีย มาเลเซีย สิงคโปร์ และเวียดนาม ประเทศสมาชิกอื่นๆจะเป็นคณะทำงานสนับสนุน รวมทั้งมีผู้แทนจากสหพันธ์ฟุตบอลอาเซียนเข้าร่วมด้วย
ทั้งนี้หลังจากที่ ครม. ให้ความเห็นชอบต่อทีโออาร์ของคณะทำงานด้านเทคนิคฯ แล้ว ให้กระทรวงการท่องเที่ยวและกีฬา ร่วมกับหน่วยงานที่มีความเชี่ยวชาญเฉพาะด้าน ดำเนินการศึกษาความคุ้มค่าและพิจารณาปัจจัยต่างๆของประเทศไทย ตลอดจนผลประโยชน์และผลกระทบที่จะเกิดขึ้นต่อประเทศในการเป็นเจ้าภาพร่วมจัดการแข่งขันฟุตบอลโลก ครอบคลุมประเด็นสำคัญได้แก่ รูปแบบและมาตรฐานการจัดการแข่งขัน ความคุ้มค่าในการดำเนินงานต่าง ๆ เช่น ต้นทุนในการเตรียมความพร้อม การจัดหารายได้และผลประโยชน์ต่างๆที่จะเกิดขึ้นระหว่างการแข่งขัน การใช้ประโยชน์โครงสร้างพื้นฐานและการต่อยอดการลงทุนหลังจากจบการแข่งขัน
---------------------------
วันศุกร์ที่ 12 มีนาคม 2564
‘จับกัง1′ ยืนยัน ยื่นมือช่วยลูกจ้างสมุทรปราการดุจคนในครอบครัวให้ได้สิทธิว่างงานจากกองทุนประกันสังคมโดยเร็ว
รัฐมนตรีว่าการกระทรวงแรงงาน ให้กำลังใจลูกจ้างโรงงานผลิตชุดชั้นในสตรี จ.สมุทรปราการ กำชับกรมสวัสดิการและคุ้มครองแรงงาน เร่งรัดติดตามค่าชดเชย สวัสดิการสิทธิประโยชน์ให้พนักงานโดยเร็ว และกำชับสำนักงานประกันสังคมจ่ายเงินทดแทนกรณีว่างงานให้เร็วที่สุด
เมื่อวันที่ 12 มีนาคม 2564 ที่ห้องจัตุมงคล ชั้น 6 อาคารกระทรวงแรงงาน นายสุชาติ ชมกลิ่น รัฐมนตรีว่าการกระทรวงแรงงาน ให้การต้อนรับ นายมานิตย์ พรหมการีย์กุล ประธานสภาองค์การลูกจ้างแรงงานยานยนต์แห่งประเทศไทย ในโอกาสนำลูกจ้างที่ได้รับผลกระทบจาก กรณีบริษัท บริลเลียนท์ อัลไลแอนซ์ ไทย โกลบอล จำกัด ผู้ประกอบกิจการผลิตชุดชั้นในสตรี จ.สมุทรปราการ ถูกเลิกจ้างเนื่องจากปิดกิจการ เข้าพบรัฐมนตรีว่าการกระทรวงแรงงานเร่งรัดติดตามค่าชดเชย สวัสดิการสิทธิประโยชน์ให้พนักงานโดยเร็ว โดยมี นายสุรชัย ชัยตระกูลทอง ผู้ช่วยรัฐมนตรีประจำกระทรวงแรงงาน นางธิวัลรัตน์ อังกินันทน์ ที่ปรึกษารัฐมนตรีว่าการกระทรวงแรงงาน นายสุเทพ ชิตยวงษ์ เลขานุการรัฐมนตรีว่าการกระทรวงแรงงาน นายสุทธิ สุโกศล ปลัดกระทรวงแรงงาน พร้อมด้วย ผู้บริหารระดับสูงกระทรวงแรงงาน เข้าร่วมในครั้งนี้ด้วย โดยรัฐมนตรีว่าการกระทรวงแรงงาน กล่าวว่า รัฐบาล ภายใต้การนำของ พล.อ.ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม และกระทรวงแรงงานภายใต้การกำกับดูแลของ พล.อ.ประวิตร วงษ์สุวรรณ รองนายกรัฐมนตรี ได้มีความห่วงใยพี่น้องผู้ใช้แรงงานเป็นอย่างยิ่ง จึงได้สั่งการให้กระทรวงแรงงานทำงานเชิงรุก เข้าไปติดตามสาเหตุการประกาศหยุดกิจการและเลิกจ้างพนักงาน รวมทั้งเร่งให้ความช่วยเหลือเยียวยาสิทธิประโยชน์ตามกฎหมายโดยด่วน
นายสุชาติ กล่าวว่า ในกรณีนี้ผมได้นำเรียนท่านนายกรัฐมนตรีแล้ว และท่านได้ฝากความห่วงใยและให้กำลังใจมายังพี่น้องแรงงานทุกคน ผมในฐานะรัฐมนตรีว่าการกระทรวงแรงงานก็ได้สั่งการให้สำนักงานประกันสังคมจ่ายเงินทดแทนกรณีว่างงานให้เร็วที่สุด ซึ่งจากการหารือในวันนี้เบื้องต้นจะให้พี่น้องผู้แรงงานได้ยื่นขอรับสิทธิประโยชน์กรณีว่างงานจากกองทุนประกันสังคมก่อน ส่วนกองทุนเงินสงเคราะห์ลูกจ้างได้มอบหมายให้อธิบดีกรมสวัสดิการและคุ้มครองแรงงานได้พิจารณาถึงขั้นตอนตามกฎหมาย ซึ่งกระทรวงแรงงานในยุคนี้เป็นที่พึ่งพิงของพี่น้องผู้ใช้แรงงานจะพยายามช่วยพี่น้องแรงงานให้ได้มากที่สุดเหมือนคนในครอบครัว
วันจันทร์ที่ 8 มีนาคม 2564
การประชุมคณะกรรมการขับเคลื่อนจิตอาสาพัฒนาคุณภาพชีวิตเพื่อความสุขของประชาชนกระทรวงอุตสาหกรรม ครั้งที่ 1/2564
การประชุมคณะกรรมการขับเคลื่อนจิตอาสาพัฒนาคุณภาพชีวิตเพื่อความสุขของประชาชนกระทรวงอุตสาหกรรม ครั้งที่ 1/2564
วันนี้( 8 มีนาคม 2564) นางวรวรรณ ชิตอรุณ รองปลัดกระทรวงอุตสาหกรรม เป็นประธานในการประชุมคณะกรรมการขับเคลื่อนจิตอาสาพัฒนาคุณภาพชีวิตเพื่อความสุขของประชาชนกระทรวงอุตสาหกรรม ครั้งที่ 1/2564 โดยที่ประชุมได้รับทราบความก้าวหน้าโครงการจิตอาสาของกระทรวงอุตสาหกรรมประจำปี 2564 พร้อมร่วมกันพิจารณาแนวทางการขับเคลื่อนโครงการจิตอาสารักษ์แม่น้ำ จำนวน 6 คลอง 10 ลุ่มน้ำสายหลักและกิจกรรมจิตอาสาของหน่วยงานในสังกัดกระทรวงอุตสาหกรรมและการจัดกิจกรรมเนื่องในวันข้าราชการพลเรือนประจำปี 2564 “1 กระทรวง 1 การให้เพื่อคุณภาพชีวิตที่ดีขึ้นในยุค New Normal”โดยมี นายณัฐพล รังสิตพล อธิบดีกรมส่งเสริมอุตสาหกรรม นายวิษณุ ทับเที่ยง อธิบดีกรมอุตสาหกรรมพื้นฐานและการเหมืองแร่ ผู้บริหาร และผู้ที่เกี่ยวข้องเข้าร่วมประชุม นอกจากนี้ ในส่วนของประธานกลุ่มประสิทธิภาพขององค์กร กลุ่มที่1-6 เข้าประชุมผ่านโปรแกรม Zoom ณ ห้องประชุม อก.1 ชั้น 2 สำนักงานปลัดกระทรวงอุตสาหกรรม กระทรวงอุตสาหกรรม
วันพุธที่ 10 มีนาคม 2564
“สุริยะ” สั่งการ “กรอ.” ดันทุกโรงงานพัฒนาสู่อุตสาหกรรมสีเขียว ตั้งเป้ากว่า 7 หมื่นโรง ภายในปี 2568
“สุริยะ”ผลักดันโรงงานอุตสาหกรรมทั่วประเทศพัฒนาสู่อุตสาหกรรมสีเขียว (Green Industry) มุ่งปรับปรุงกระบวนการผลิตและบริหารจัดการสิ่งแวดล้อมอย่างต่อเนื่อง เพื่อการประกอบกิจการที่เป็นมิตรกับสิ่งแวดล้อม พร้อมยึดมั่นในความรับผิดชอบต่อสังคม ส่งเสริมภาคอุตสาหก
นายสุริยะ จึงรุ่งเรืองกิจ รัฐมนตรีว่าการกระทรวงอุตสาหกรรม เปิดเผยว่า กระทรวงอุตสาหกรรม มีนโยบายส่งเสริมและพัฒนาศักยภาพผู้ประกอบการให้มีความเข้มแข็ง สามารถแข่งขันได้ รวมทั้งส่งเสริมให้การประกอบกิจการต้องเป็นมิตรกับสิ่งแวดล้อมตามแนวทางอุตสาหกรรมสีเขียวเพื่อเปลี่ยนผ่านอุตสาหกรรมไทย สู่อุตสาหกรรม 4.0 (Industry 4.0) สอดรับกับโมเดลเศรษฐกิจใหม่ของรัฐบาล หรือ BCG โมเดล ที่เป็นการพัฒนาเศรษฐกิจแบบองค์รวม 3 ด้าน คือ เศรษฐกิจชีวภาพ (Bio Economy) เศรษฐกิจหมุนเวียน (Circular Economy) และเศรษฐกิจสีเขียว (Green Economy) มุ่งเป้ายกระดับภาคอุตสาหกรรมไทยสู่สากล ภายใต้การดำเนินธุรกิจที่เป็นมิตรกับสิ่งแวดล้อมและปลอดภัยเพื่อชุมชน ต่อยอดการพัฒนาเศรษฐกิจของประเทศให้เติบโตอย่างมั่นคง และยั่งยืน
“ได้สั่งการให้ กรอ. เดินหน้าผลักดันให้ทุกโรงงานอุตสาหกรรมในกำกับที่ปัจจุบันมีอยู่ประมาณ 71,130 โรง ทั่วประเทศ พัฒนาสู่การเป็นอุตสาหกรรมสีเขียว (Green Industry) โดยตั้งเป้าภายในปี 2568 โรงงานอุตสาหกรรมทุกโรงต้องได้รับการรับรองอุตสาหกรรมสีเขียวทั้งหมด ซึ่งเป็นไปตามแผนปฏิบัติการด้านการส่งเสริมและพัฒนาสถานประกอบการสู่อุตสาหกรรมสีเขียว (พ.ศ.2564-2580) เน้นการเพิ่มประสิทธิภาพการบริหารจัดการ ส่งเสริมและกำกับดูแลคุณภาพสิ่งแวดล้อมของสถานประกอบการ สร้างการรับรู้และเข้าใจในอุตสาหกรรมสีเขียว และมุ่งยกระดับอุตสาหกรรมสีเขียวเข้าสู่ประชาคมอาเซียนและนานาชาติในที่สุด”รัฐมนตรีว่าการกระทรวงอุตสาหกรรม กล่าว
ด้านนายประกอบ วิวิธจินดา อธิบดีกรมโรงงานอุตสาหกรรม กล่าวว่า กระทรวงอุตสาหกรรมส่งเสริมและพัฒนาผู้ประกอบกิจการโรงงานสู่อุตสาหกรรมสีเขียว ตั้งแต่ปี 2554 จนถึงปัจจุบันมีสถานประกอบการอุตสาหกรรมได้รับใบรับรองอุตสาหกรรมสีเขียวแล้วประมาณ 20,000 ราย โดยมีสถานประกอบการที่ขอใช้ตราสัญลักษณ์อุตสาหกรรมสีเขียวบนฉลากผลิตภัณฑ์แล้ว จำนวน 110 ราย เพื่อแสดงว่าผลิตภัณฑ์นั้นมีกระบวนการผลิตที่เป็นมิตรกับสิ่งแวดล้อม (ข้อมูล ณ 31 มกราคม 2564)
สำหรับปี 2564 กรมโรงงานอุตสาหกรรมดำเนินการ 3 โครงการหลักเพื่อการยกระดับโรงงานอุตสาหกรรมเข้าสู่อุตสาหกรรมสีเขียว ประกอบด้วย 1. โครงการส่งเสริมสถานประกอบการเพื่อมุ่งสู่การเป็นอุตสาหกรรมสีเขียว 2. โครงการถ่ายทอดเทคโนโลยีการผลิตที่สะอาดระดับรายสาขา การลดปริมาณน้ำในโรงานอุตสาหกรรม และส่งเสริมอุตสาหกรรมสีเขียว โดยมีกลุ่มเป้าหมายเป็นโรงงานอุตสาหกรรมเกษตรแปรรูป และโรงงานที่มีการใช้น้ำมากหรืออยู่ในพื้นที่ขาดแคลนน้ำ และ 3. โครงการส่งเสริมการยกระดับโรงงานอุตสาหกรรมสู่ความยั่งยืนด้วยระบบการจัดการสิ่งแวดล้อมและระบบเศรษฐกิจหมุนเวียน นอกจากนี้ กรอ. ยังมีการพัฒนาระบบสารสนเทศอุตสาหกรรมสีเขียว เพื่ออำนวยความสะดวกให้กับสถานประกอบการ ด้วยการจัดทำระบบการเรียนรู้และอบรมออนไลน์ (E-learning) และคู่มืออุตสาหกรรมสีเขียว ที่รวบรวมหลักการดำเนินงาน หลักเกณฑ์และเงื่อนไข พร้อมทั้งเอกสารที่เกี่ยวข้องสู่การเป็นอุตสาหกรรมสีเขียว โดยที่ผู้ประกอบกิจการสามารถสมัครและขอใบรับรองผ่านระบบออนไลน์
วันพุธที่ 3 มีนาคม 2564
สธ.เผย อสม.พร้อม บอกต่อเรื่องวัคซีนโควิด 1
กระทรวงสาธารณสุข เผย อสม.พร้อมสื่อสารให้ความรู้เรื่องวัคซีนโควิด 19 กับคนในชุมชนช่วยเหลือประชาชนที่ไม่มีสมาร์ทโฟน เชิญชวนลงทะเบียนผ่านแอปพลิเคชันไลน์ “หมอพร้อม” รายงานอาการไม่พึงประสงค์ และแจ้งเตือนนัดหมายรับวัคซีนเข็มที่ 2
วันนี้ (3 มีนาคม 2564) ที่ศูนย์แถลงข่าวสถานการณ์โรคติดเชื้อไวรัสโคโรนา 2019 กระทรวงสาธารณสุขจ.นนทบุรี นายแพทย์ธเรศ กรัษนัยรวิวงค์ อธิบดีกรมสนับสนุนบริการสุขภาพ กล่าวว่า กระทรวงสาธารณสุข โดยกรมสนับสนุนบริการสุขภาพ ได้ประชุมทางไกลร่วมกับ อสม.ทั่วประเทศ เมื่อวันที่ 25 กุมภาพันธ์ ที่ผ่านมา เพื่อเตรียมความพร้อมอาสาสมัครสาธารณสุข (อสม.) ซึ่งมีจำนวน 1 ล้าน 5หมื่นคนทั่วประเทศ ลงพื้นที่บอกต่อสื่อสารทำความเข้าใจเกี่ยวกับวัคซีนโควิด 19 โดยให้ความรู้วัคซีนโควิด 19 ผ่านสื่อและชุดข้อมูล, สำรวจ คัดกรองกลุ่มเป้าหมาย, เชิญชวนประชาชนลงทะเบียน “หมอพร้อม” เพื่อรายงานติดตามอาการไม่พึงประสงค์หลังการฉีดวัคซีน และแจ้งเตือนนัดหมายรับวัคซีนเข็มที่ 2 ช่วยเหลือประชาชนที่ไม่มีสมาร์ทโฟน ด้วยการลงทะเบียนผ่านโทรศัพท์ของลูกหลานในครอบครัว หรือของ อสม. และรวบรวมรายงานติดตามอาการไม่พึงประสงค์ส่งต่อไปยัง รพ.สต.และรพ.ชุมชน
นายแพทย์ธเรศ กล่าวต่อว่า ขอขอบคุณ อสม. ที่เป็นกำลังสำคัญ ช่วยระบบสาธารณสุขไทยต่อสู้กับโรคโควิด 19 เคาะประตูบ้าน กว่า 15 ล้านหลังคาเรือน ให้ความรู้ ดูแลประชาชน ติดตามผู้สัมผัสเพื่อนำเข้าสู่ระบบกักกันโรคทำให้สถานการณ์โควิด 19 ตลอดช่วงเวลาที่ผ่านมาดีขึ้น สามารถควบคุมโรคได้ สำหรับในช่วงนี้ที่มีการเริ่มฉีดวัคซีนโควิด 19 ให้แก่กลุ่มเป้าหมาย ขอให้ อสม. ช่วยสื่อสารทำความเข้าใจกับคนในชุมชนว่า เมื่อได้รับวัคซีนแล้วยังคงต้องป้องกันตนเองอย่างต่อเนื่อง
นพ.ภานุวัฒน์ ปานเกตุ รองอธิบดีกรมสนับสนุนบริการสุขภาพ กล่าวว่า ภาพรวมทั้งประเทศ อสม. เคาะประตูบ้านให้ความรู้เรื่องวัคซีนโควิด 19 แล้ว จำนวน 323,384 หลังคาเรือน ส่วนพื้นที่ 13 จังหวัดที่เป็นเป้าหมายการได้รับวัคซีนล็อตแรก อสม.ลงพื้นที่เร่งให้ความรู้แล้วจำนวน 297,672 หลังคาเรือน ส่วนข้อมูลภาพรวมทั่วประเทศ อสม.ซึ่งเป็นกลุ่มแรกที่ร่วมปฏิบัติงานในด่านหน้า ได้รับการฉีดแล้ว 117 ราย ยังไม่พบอาการไม่พึงประสงค์ที่รุนแรง
*************************** 3 มีนาคม 2564
วันเสาร์ที่ 20 มีนาคม 2564
ผู้ช่วยรัฐมนตรีประจำกระทรวงวัฒนธรรม เป็นประธานในพิธีเปิด “ศูนย์บริการนักท่องเที่ยว อุทยานประวัติศาสตร์ภูพระบาท”
ผู้ช่วยรัฐมนตรีประจำกระทรวงวัฒนธรรม เป็นประธานในพิธีเปิด “ศูนย์บริการนักท่องเที่ยว อุทยานประวัติศาสตร์ภูพระบาท”
วันที่ ๑๙ มีนาคม ๒๕๖๔ เวลา ๑๕.๐๐ น. นายอิทธิพล คุณปลื้ม รัฐมนตรีว่าการกระทรวงวัฒนธรรม มอบหมายให้ นายปรเมศวร์ งามพิเชษฐ์ ผู้ช่วยรัฐมนตรีประจำกระทรวงวัฒนธรรม เป็นประธานในพิธีเปิด “ศูนย์บริการนักท่องเที่ยว อุทยานประวัติศาสตร์ภูพระบาท” ในโอกาสนี้ได้เยี่ยมชมโบราณสถาน และสักการะสิ่งศักดิ์สิทธิ์ภายในเขตอุทยานฯ อาทิ หอนางอุสา ,หีบศพพ่อตา ,หีบศพท้าวบารส ,หีบศพนางอุสา ,วัดพ่อตา ,ถ้ำพระ ภายในอุทยานประวัติศาสตร์ภูพระบาท โดยมี นางยุพา ทวีวัฒนะกิจบวร ปลัดกระทรวงวัฒนธรรม นายเอนก สีหามาตย์ ที่ปรึกษารัฐมนตรีว่าการกระทรวงวัฒนธรรม นายพิกิฏ ศรีชนะ เลขานุการรัฐมนตรีว่าการกระทรวงวัฒนธรรม นายประทีป เพ็งตะโก อธิบดีกรมศิลปากร นายวันชัย จันทร์พร รองผู้ว่าราชการจังหวัดอุดรธานี คณะผู้บริหารกระทรวงวัฒนธรรม หน่วยงานภาครัฐ ภาคเอกชน สถาบันการศึกษา องค์กรปกครองส่วนท้องถิ่น พี่น้องประชาชน สื่อมวลชน และแขกผู้มีเกียรติเข้าร่วมงาน ณ อุทยานประวัติศาสตร์ภูพระบาท ตำบลพาน อำเภอบ้านผือ จังหวัดอุดรธานี
ทั้งนี้ กระทรวงวัฒนธรรม โดยกรมศิลปากร ได้ผลักดันอุทยานประวัติศาสตร์ภูพระบาทให้มีศักยภาพ ความพร้อมในทุกด้าน เพื่อนำเข้าสู่การพิจารณาขึ้นทะเบียนเป็นมรดกโลก โดยปรับปรุงศูนย์บริการนักท่องเที่ยว ให้ยกระดับขึ้นเป็นส่วนบริการสำคัญ ที่ได้มาตรฐานในระดับสากล เพื่ออำนวยความสะดวกแก่นักท่องเที่ยว พร้อมทั้งเป็นแหล่งเรียนรู้ เพื่อสร้างความรู้ ความเข้าใจ และความภาคภูมิใจในมรดกศิลปวัฒนธรรม ให้กับผู้เยี่ยมชม ตลอดจนช่วยส่งเสริมให้เกิดความรู้สึกมีส่วนร่วม และเห็นความสำคัญของการดูแลอนุรักษ์ และรักษา แหล่งมรดกทางวัฒนธรรมของชาติสืบไป
วันพฤหัสบดีที่ 11 มีนาคม 2564
นายกฯ เร่งสานต่อความร่วมมือไทย-สวีเดน ส่งเสริมการค้าการลงทุน เพื่อฟื้นฟูเศรษฐกิจหลังโควิด-19 คลี่คลาย
นายกฯ เร่งสานต่อความร่วมมือไทย-สวีเดน ส่งเสริมการค้าการลงทุน เพื่อฟื้นฟูเศรษฐกิจหลังโควิด-19 คลี่คลาย
วันนี้ (11 มีนาคม 2564) เวลา 14.00 น. ณ ห้องสีงาช้าง ตึกไทยคู่ฟ้า ทำเนียบรัฐบาล นายยอน ออสเตริม เกรินดาห์ล (H.E. Mr. Jon Åström Gröndahl) เอกอัครราชทูตราชอาณาจักรสวีเดนประจำประเทศไทย เข้าเยี่ยมคารวะพลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ในโอกาสเข้ารับหน้าที่ ภายหลังเสร็จสิ้นการหารือ นายอนุชา บูรพชัยศรี โฆษกประจำสำนักนายกรัฐมนตรีได้กล่าวสรุปสาระสำคัญ ดังนี้
นายกรัฐมนตรีแสดงความยินดีกับเอกอัครราชทูตฯ ที่ได้รับแต่งตั้งให้ดำรงตำแหน่งเอกอัครราชทูตราชอาณาจักรสวีเดนประจำประเทศไทย และยินดีกับความสัมพันธ์ของไทย-สวีเดนที่แน่นแฟ้นยาวนานถึง 153 ปี โดยมีความสัมพันธ์ในระดับราชวงศ์เป็นพื้นฐาน ทั้งนี้ เชื่อมั่นว่าเอกอัครราชทูตจะช่วยสานต่อความร่วมมือกัน กระชับความสัมพันธ์ และส่งเสริมความร่วมมือที่จะเป็นประโยชน์แก่ประชาชนทั้งสองฝ่ายต่อไป โดยเฉพาะความร่วมมือภายหลังสถานการณ์โควิด-19 คลี่คลาย ซึ่งนายกรัฐมนตรีตระหนักว่าจะเป็นช่วงเวลาสำคัญ ในการปรับตัวให้รองรับวิถีชีวิตแบบ New Normal ผ่านเทคโนโลยีและนวัตกรรมต่าง ๆ ที่ทั้งสองประเทศสามารถร่วมมือแลกเปลี่ยนในด้านที่มีศักยภาพ
เอกอัครราชทูตราชอาณาจักรสวีเดนประจำประเทศไทยยินดีที่ได้เข้ารับตำแหน่งในครั้งนี้ ถือเป็นเกียรติและเป็นประสบการณ์ที่ดีอย่างยิ่ง เชื่อมั่นว่าไทยและสวีเดนจะเพิ่มพูนความร่วมมือระหว่างกันมากขึ้นในด้านเศรษฐกิจ การค้า การลงทุน ทั้งนี้ สวีเดนให้ความสำคัญกับการลงทุน ไทยเป็นพื้นที่เป้าหมายที่สำคัญของภาคเอกชนสวีเดน โดยปัจจุบันมีนักลงทุนชาวสวีเดนลงทุนในไทยเป็นจำนวนมาก และมีแผนจะขยายการลงทุนอย่างต่อเนื่อง นอกจากนี้ เอกอัครราชทูตฯ ได้กล่าวชื่นชมรัฐบาลไทยที่ประสบความสำเร็จในการควบคุมสถานการณ์โควิด-19 ได้อย่างมีประสิทธิภาพ และเห็นด้วยกับรัฐบาลไทยที่ให้ความสำคัญกับการเข้าถึงวัคซีนป้องกันโควิด-19 ซึ่งสวีเดนในฐานะที่เป็นส่วนหนึ่งของบริษัทเวชภัณฑ์ ยินดีที่จะให้ความร่วมมือกับไทยในการจัดหาวัคซีนแก่ประชาชนโดยไม่หวังผลกำไร
ทั้งสองฝ่ายเห็นพ้องที่จะสนับสนุนความร่วมมือระหว่างกันเพื่อฟื้นฟูทางเศรษฐกิจและสังคมภายหลังสถานการณ์โควิด-19 โดยนายกรัฐมนตรีกล่าวว่าไทยและสวีเดนยังมีช่องทางที่จะร่วมมือกันได้อีกมากในสาขาที่ทั้งสองฝ่ายมีศักยภาพ เช่น การค้า การลงทุนในสินค้าและบริการ เทคโนโลยี และนวัตกรรมต่าง ๆ ทั้งเศรษฐกิจหมุนเวียน การพัฒนาทรัพยากรมนุษย์ พร้อมชื่นชมสวีเดนที่เป็นผู้นำด้านการพัฒนาเทคโนโลยีและนวัตกรรมเพื่อสิ่งแวดล้อม สอดคล้องกับนโยบายของรัฐบาลไทยที่เน้นการส่งเสริมเศรษฐกิจที่ขับเคลื่อนด้วยนวัตกรรมที่เป็นมิตรต่อสิ่งแวดล้อม ซึ่งไทยสามารถนำมาแลกเปลี่ยนและประยุกต์ใช้เพื่อพัฒนาโครงการต่าง ๆ ได้ในอนาคต รวมทั้งร่วมมือกันอย่างใกล้ชิดผ่านกรอบความร่วมมือพหุภาคี
ในโอกาสนี้ เอกอัครราชทูตฯ ได้สอบถามถึงสถานการณ์การเมืองในไทย ซึ่งนายกรัฐมนตรีเน้นย้ำว่า รัฐบาลเปิดโอกาสและให้สิทธิเสรีภาพแก่ประชาชนทุกคนในการแสดงออก แต่ต้องไม่ขัดต่อบทบัญญัติของกฎหมายไทย ทั้งนี้ รัฐบาลได้ดำเนินการเพื่อรักษาความสงบเรียบร้อยในประเทศ และยืนยันว่ารัฐบาลไทยมีหน้าที่ดูแลประชาชนทุกกลุ่มด้วยความเป็นธรรม
วันพุธที่ 10 มีนาคม 2564
บอร์ดผู้พิการเคาะ ขอโควต้าวัคซีนผู้พิการรุนแรง ขยายเวลากู้ฉุกเฉินประกอบอาชีพปลอดคนค้ำ-ดอก เสนอครม.พิจารณาเบี้ยผู้พิการกลุ่มไม่มีบัตรคนจน-อายุเกิน18
บอร์ดผู้พิการเคาะ ขอโควต้าวัคซีนผู้พิการรุนแรง ขยายเวลากู้ฉุกเฉินประกอบอาชีพปลอดคนค้ำ-ดอก เสนอครม.พิจารณาเบี้ยผู้พิการกลุ่มไม่มีบัตรคนจน-อายุเกิน18
นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยว่า วันนี้ (10 มี.ค.) ที่ประชุมคณะกรรมการส่งเสริมและพัฒนาคุณภาพชีวิตคนพิการ ซึ่งนายจุรินทร์ ลักษณวิศิษฏ์ รองนายกรัฐมนตรีและรัฐมนตรีว่าการกระทรวงพาณิชย์เป็นประธาน ได้พิจารณาแนวทางการส่งเสริมการมีงานทำและการให้ความช่วยเหลือผู้พิการในช่วงสถานการณ์โควิด19 สาระสำคัญของการประชุม มีดังนี้
1.เห็นชอบปรับเพิ่มสวัสดิการเบี้ยผู้พิการให้กับคนพิการที่มีบัตรประจำตัวคนพิการแต่ไม่มีบัตรสวัสดิการแห่งรัฐและมีอายุมากกว่า 18 ปี จำนวน 8.3 แสนคน จาก800บาท/เดือน เป็น 1,000 บาท/เดือน ให้เท่ากับผู้พิการที่มีบัตรสวัสดิการแห่งรัฐ และผู้พิการที่อายุต่ำกว่า18ปี ซึ่งครม.ได้มีมติปรับเพิ่มให้ก่อนหน้านี้แล้ว ทั้งนี้กรมส่งเสริมและพัฒนาคุณภาพชีวิตคนพิการจะต้องนำเสนอครม.เพื่อพิจารณาต่อไป
2.เห็นชอบขยายเวลาการกู้ยืมเงินเพื่อประกอบอาชีพกรณีฉุกเฉินของกองทุนพัฒนาและส่งเสริมคุณภาพชีวิตคนพิการ วงเงินกู้ไม่เกิน10,000บาทต่อราย โดยไม่ต้องมีผู้ค้ำประกัน ไม่มีดอกเบี้ย ปลอดชำระหนี้ 1 ปี จากเดิมที่หมดเขต31 มี.ค. 64 ขยายไปถึง 31 พ.ค.64 ประชาชนผู้สนใจสามารถยื่นคำร้องขอกู้ได้ที่ www.dep.go.th หรือสอบถามสายด่วน พม. 1300
3.เห็นชอบให้กระทรวงสาธารณสุขพิจารณาการกำหนดโควต้าการรับสิทธิวัคซีนป้องกันโรคติดเชื้อไวรัสโคโรนา 2019 แก่คนพิการโดยเฉพาะกลุ่มคนพิการที่มีความพิการในระดับรุนแรงหรือมีปัญหาด้านสุขภาพ
4.เห็นชอบให้กระทรวงการคลังพิจารณาเพิ่มมาตรการลดหย่อนภาษีให้สถานประกอบการที่จ้างงานคนพิการในช่วงสถานการณ์โควิด19 คือ 1) การจ้างคนพิการตามมาตรา33 ที่หักภาษีได้ 2 เท่า ขอเพิ่มเป็น 3 เท่า 2)การจ้างคนพิการมากกว่า 60% ของลูกจ้าง ที่หักภาษีได้ 3 เท่า ขอเพิ่มเป็น 4 เท่า
นางสาวรัชดา กล่าวด้วยว่า ที่ประชุมมีความห่วงใยผลกระทบของโควิด19ที่มีต่อผู้พิการ การประชุมครั้งนี้จึงเน้นไปที่การให้การช่วยเหลือฉุกเฉินเพื่อให้ผู้พิการก้าวพ้นความยากลำบากที่ประสบอยู่ขณะนี้ และส่งเสริมโอกาสแก่ผู้พิการเพื่อให้เข้าถึงการจ้างงาน มีรายได้ สามารถพึ่งพิงตนเองได้ ซึ่งขณะนี้แผนการส่งเสริมการมีงานทำของผู้พิการ ได้กำหนดแนวทางการบูรณาการ 29 หน่วยงาน ครอบคลุมการส่งเสริมการมีงานทำ การให้การคุ้มครองสิทธิประโยชน์ตามกฎหมาย และการพัฒนาทักษะ เพื่อประโยชน์แก่คนพิการ ตามเป้าหมายปี 64 สองแสนคนทั่วประเทศ
--------------------------
วันพุธที่ 24 มีนาคม 2564
พันธบัตรวอลเล็ต สบม. พร้อมให้ซื้อขายในตลาดรองแล้ววันนี้
ผู้ลงทุนพันธบัตรออมทรัพย์วอลเล็ต สบม. 2 รุ่น ได้แก่ รุ่น SB236A อายุ 3 ปี อัตราดอกเบี้ย 1.7% ต่อปี และพันธบัตรออมทรัพย์ รุ่นวอลเล็ต สบม.-2 SB248A อายุ 4 ปี อัตราดอกเบี้ย 1.7% ต่อปี สามารถซื้อขายเปลี่ยนมือผ่านวอลเล็ต สบม. บนแอปเป๋าตังได้แล้ววันนี้
นางแพตริเซีย มงคลวนิช ผู้อำนวยการสำนักงานบริหารหนี้สาธารณะ เปิดเผยว่า ผู้ลงทุนพันธบัตรออมทรัพย์วอลเล็ต สบม. 2 รุ่น ได้แก่ รุ่น SB236A อายุ 3 ปี อัตราดอกเบี้ย 1.7% ต่อปี ที่จำหน่ายเมื่อเดือนมิถุนายน 2563 วงเงิน 200 ล้านบาท และพันธบัตรออมทรัพย์ รุ่นวอลเล็ต สบม.-2 SB248A อายุ 4 ปี อัตราดอกเบี้ย 1.7% ต่อปี วงเงิน 5,000 ล้านบาท ที่จำหน่ายเมื่อเดือนสิงหาคม 2563 สามารถซื้อขายเปลี่ยนมือพันธบัตรออมทรัพย์รุ่นดังกล่าวในตลาดรองด้วยตนเองผ่านวอลเล็ต สบม. บนแอปพลิเคชันเป๋าตังได้แล้ววันนี้
ทั้งนี้ ผู้ที่เคยยืนยันตัวตนทางอิเล็กทรอนิกส์ด้วยบัตรประชาชน (Dip chip) ที่ธนาคารกรุงไทยแล้ว สามารถสแกนใบหน้าในแอปพลิเคชันและทำธุรกรรมตลาดรองได้ทันที ซึ่งผู้ลงทุนจะสามารถเช็คราคาพันธบัตร ตรวจสอบรายละเอียดธุรกรรม และรับเงินจากการขายได้ทันที โดยไม่เสียค่าธรรมเนียม
สบน. ขอขอบคุณประชาชนที่ให้ความสนใจลงทุนพันธบัตรออมทรัพย์ และขอให้ติดตามข่าวสารการจำหน่ายพันธบัตรออมทรัพย์ผ่านเว็บไซต์ http://www.pdmo.go.th และ Facebook ของสำนักงานบริหารหนี้สาธารณะ
สำนักพัฒนาตลาดตราสารหนี้ สำนักงานบริหารหนี้สาธารณะ
โทร. 0 2271 7999 ต่อ 5809/ 0 2265 8050 ต่อ 5307
วันศุกร์ที่ 12 มีนาคม 2564
การประชุมชี้แจงเร่งรัดการดำเนินงานตามนโยบายและโครงการสำคัญของกระทรวงเกษตรและสหกรณ์
รองปลัด กษ. 'ประยูร' เป็นประธานการประชุมชี้แจงเร่งรัดการดำเนินงานตามนโยบายและโครงการสำคัญของกระทรวงเกษตรและสหกรณ์ ประจำปีงบประมาณ พ.ศ. 2564 ภาคเหนือตอนบน จำนวน 8 จังหวัด
วันพฤหัสบดีที่11มีนาคม2564นายประยูรอินสกุลรองปลัดกระทรวงเกษตรและสหกรณ์เป็นประธานการประชุมชี้แจงเร่งรัดการดำเนินงานตามนโยบายและโครงการสำคัญของกระทรวงเกษตรและสหกรณ์ประจำปีงบประมาณพ.ศ. 2564ภาคเหนือตอนบนจำนวน8จังหวัดครั้งที่1/2564ณห้องประชุมสำนักงานชลประทานที่1จังหวัดเชียงใหม่เพื่อรับทราบปัญหาและอุปสรรคในการดำเนินงานของเกษตรและสหกรณ์จังหวัด(เชียงรายเชียงใหม่น่านพะเยาแพร่แม่ฮ่องสอนลำปางลำพูน)และหน่วยงานภายใต้การกำกับดูแลในจังหวัดเชียงใหม่(สำนักงานชลประทานที่1เชียงใหม่สำนักงานการปฏิรูปที่ดินจังหวัดเชียงใหม่สถานีพัฒนาที่ดินเชียงใหม่ศูนย์ปฏิบัติการฝนหลวงภาคภาคเหนือการยางแห่งประเทศไทยจังหวัดเชียงใหม่)ในประเด็นสำคัญดังนี้
1)การขับเคลื่อน5ยุทธศาสตร์และแนวทางนโยบายหลักสำหรับการขับเคลื่อนภาคเกษตรให้ประสบผลสำเร็จ15ด้านของดร.เฉลิมชัยศรีอ่อนรัฐมนตรีว่าการกระทรวงเกษตรและสหกรณ์
2)โครงการ1ตำบล1กลุ่มเกษตรทฤษฎีใหม่
3)การประกันรายได้ของเกษตรกรผู้ปลูกข้าวยางพารามันสำปะหลังปาล์มน้ำมันและข้าวโพดเลี้ยงสัตว์
4)การเพิ่มประสิทธิภาพการบริหารจัดการและแก้ไขปัญหาภัยพิบัติด้านการเกษตร
5)แผนแม่บทประเด็นการเกษตรเกษตรปลอดภัยเกษตรกรรมยั่งยืน
6)แผนการดำเนินการป้องกันแก้ไขปัญหาผลไม้ภาคเหนือ
จากนั้นลงพื้นที่พบปะเกษตรกรและตรวจเยี่ยมโครงการ1ตำบล1กลุ่มเกษตรทฤษฎีใหม่ตำบลหนองผึ้งอำเภอสารภีจังหวัดเชียงใหม่ของนางสาววิภาพรพัฒนาภรณ์เกษตรกรผู้เข้าร่วมโครงการฯบนพื้นที่3ไร่ซึ่งปัจจุบันอยู่ในขั้นตอนการปรับปรุงแปลงเกษตรทฤษฎีใหม่และฝึกอบรมให้ความรู้แก่เกษตรกร
วันจันทร์ที่ 15 มีนาคม 2564
ดีอีเอส เปิดเวทีประชุมเชิงปฏิบัติการเพื่อระดมความคิดเห็นต่อ (ร่าง) กรอบแผนแม่บทการดำเนินงานด้านการส่งเสริมและการคุ้มครองข้อมูลส่วนบุคคล พ.ศ. 2564-2568
ดีอีเอส เปิดเวทีประชุมเชิงปฏิบัติการเพื่อระดมความคิดเห็นต่อ (ร่าง) กรอบแผนแม่บทการดำเนินงานด้านการส่งเสริมและการคุ้มครองข้อมูลส่วนบุคคล พ.ศ. 2564-2568
เมื่อวันที่ 15 มีนาคม 2564 นายภุชพงค์ โนดไธสง รองปลัดกระทรวงดิจิทัลเพื่อเศรษฐกิจและสังคม เข้าร่วมประชุมเชิงปฏิบัติการเพื่อระดมความคิดเห็นต่อ (ร่าง) กรอบแผนแม่บทการดำเนินงานด้านการส่งเสริมและการคุ้มครองข้อมูลส่วนบุคคล พ.ศ. 2564-2568 ณ โรงแรมเซ็นทรา ศูนย์ราชการแจ้งวัฒนะ โดยการจัดทำแผนแม่บทดังกล่าว มีวัตถุประสงค์เพื่อกำหนดเป้าหมาย ทิศทางการดำเนินงานที่เกี่ยวข้องกับการส่งเสริม และการคุ้มครองข้อมูลส่วนบุคคล รวมทั้งแนวทางการแก้ไขปัญหา อุปสรรค และการบูรณาการจัดสรรทรัพยากร เพื่อประโยชน์สำหรับการคุ้มครองข้อมูลส่วนบุคคลของประเทศให้มีความสอดคล้อง เป็นไปในทิศทางเดียวกัน และสอดคล้องกับแนวทางการคุ้มครองข้อมูลส่วนบุคคลในระดับสากล ซึ่งจะจัดให้มีการประชุมเชิงปฏิบัติการฯ จำนวน 5 ครั้ง ในรูปแบบออนไลน์ เพื่อรับฟังความคิดเห็นจากทุกภาคส่วนที่เกี่ยวข้อง ทั้งในกรุงเทพฯ ปริมณฑล และส่วนภูมิภาค อย่างรอบด้าน รวมทั้งได้มีการศึกษาแผนงานที่เกี่ยวข้องกับการคุ้มครองข้อมูลส่วนบุคคลของต่างประเทศ เพื่อนำมากำหนดเป็น (ร่าง) กรอบแผนแม่บทฯ จากนั้นจะนำความคิดเห็นดังกล่าวไปปรับปรุงเป็น (ร่าง) แผนแม่บทฯ เพื่อเสนอต่อคณะกรรมการคุ้มครองข้อมูลส่วนบุคคล และคณะกรรมการดิจิทัลเพื่อเศรษฐกิจและสังคมแห่งชาติ ตามลำดับต่อไป
*******************
วันจันทร์ที่ 22 มีนาคม 2564
รัฐบาลเตรียมมาตรการหนุนประชาชน เดินทางท่องเที่ยวเทศกาลสงกรานต์ หยุดยาว 6 วัน เสนอ ครม. อนุมัติทัวร์เที่ยวไทย-เราเที่ยวด้วยกันเฟส 3
รัฐบาลเตรียมมาตรการหนุนประชาชนเดินทางท่องเที่ยวเทศกาลสงกรานต์ หยุดยาว 6 วัน เสนอ ครม. อนุมัติทัวร์เที่ยวไทย-เราเที่ยวด้วยกันเฟส 3
วันที่ 22 มี.ค. 64 น.ส.ไตรศุลี ไตรสรณกุล รองโฆษกประจําสํานักนายกรัฐมนตรี เปิดเผยว่า แม้ศูนย์บริหารสถานการณ์โควิด-19 หรือ ศบค. จะขอความร่วมมือในช่วงเทศกาลสงกรานต์ งดสาดน้ำ ประแป้ง จัดคอนเสิร์ต ปาร์ตี้โฟม เพื่อป้องกันการแพร่ระบาดของโรคโควิด-19 แต่รัฐบาลยังสนับสนุนให้ประชาชนออกเดินทางท่องเที่ยว รวมถึงอำนวยความสะดวกในการเดินทางกลับภูมิลำเนาในช่วงเทศกาลสงกรานต์ โดยสงกรานต์ปี 2564 รัฐบาลยังกำหนดให้วันที่ 12 เม.ย. เป็นวันหยุดราชการกรณีพิเศษ ซึ่งเมื่อรวมกับวันเสาร์-อาทิตย์ จึงทำให้สงกรานต์ปีนี้ มีวันหยุดยาว 6 วันรวด ตั้งแต่วันที่ 10 - 15 เม.ย. เพื่อให้ประชาชนได้ออกเดินทางท่องเที่ยว เป็นการมอบความสุขให้ประชาชนในช่วงเทศกาลปีใหม่ไทย
น.ส.ไตรศุลี กล่าวว่า สำหรับมาตรการกระตุ้นการท่องเที่ยว นายพิพัฒน์ รัชกิจประการ รมว.การท่องเที่ยวและกีฬา และการท่องเที่ยวแห่งประเทศไทย (ททท.) ได้หารือเพื่อกำหนดโครงการรับรองการท่องเที่ยวในช่วงสงกรานต์อย่างต่อเนื่อง โดย ททท. ได้ออกหลายแคมเปญ เพื่อส่งเสริมการท่องเที่ยวในประเทศ ขณะที่ รมว.ท่องเที่ยวและกีฬา เตรียมเสนอคณะรัฐมนตรี (ครม.) พิจารณาโครงการต่าง ๆ ไม่ว่าจะเป็น โครงการทัวร์เที่ยวไทย สนับสนุนการสมทบเงินให้ประชาชนรับสิทธิเพื่อเดินทางท่องเที่ยว รวมถึงโครงการเราเที่ยวด้วยกัน เฟส 3 ภายหลังที่ประชุม ครม. มีมติให้นำกลับไปทบทวน อุดช่อง ป้องกันการทุจริต โดยกระทรวงการท่องเที่ยวและกีฬา คาดว่า ทั้ง 2 โครงการจะเสนอที่ประชุม ครม. ได้ในเร็ว ๆ นี้
“รัฐบาลไม่ได้มีมาตรการจำกัดการเดินทางในช่วงเทศกาลสงกรานต์ แต่สนับสนุนให้ประชาชนเดินทางท่องเที่ยวตามแบบชีวิตวิถีใหม่ หรือ new normal พร้อมอำนวยความสะดวกในการเดินทางกลับภูมิลำเนา เพื่อพบปะครอบครัว รดน้ำดำหัว ขอพรผู้ใหญ่ สืบสานประเพณีปีใหม่ไทย โดยหวังให้ช่วงสงกรานต์ปีนี้ ซึ่งมีวันหยุดยาวรวม 6 วัน เกิดการจับจ่ายใช้สอย เม็ดเงินหมุนเวียนในระบบเศรษฐกิจ และเชื่อว่า มาตรการกระตุ้นการท่องเที่ยว และมาตรการกระตุ้นการใช้จ่ายที่กำลังดำเนินการอยู่ ไม่ว่าจะเป็น โครงการเราชนะ โครงการ ม.33 เรารักกัน ฯลฯ จะตอบโจทย์ประชาชนเป็นอย่างดี ในช่วงเทศกาลสงกรานต์ที่กำลังจะมาถึง” น.ส.ไตรศุลี กล่าว
วันจันทร์ที่ 15 มีนาคม 2564
“บอกดิน” ให้รัฐช่วยสำรวจที่ดินเพื่อออกโฉนด
...
ข่าวดีสำหรับประชาชนที่มีที่ดิน แต่ไม่มีเอกสารสิทธิ หรือมี ส.ค.1/ น.ส.3/ น.ส.3ก และต้องการให้ภาครัฐเข้าไปช่วยจัดการที่ดินให้ถูกต้องตามกฎหมาย วันนี้สามารถแจ้งข้อมูลที่ดินของตนเองได้ง่าย ๆ แล้วครับ
.
เพียงใช้สมาร์ทโฟนที่เชื่อมต่อระบบอินเทอร์เน็ต แจ้งข้อมูลและแชร์ตำแหน่งที่ดิน ผ่าน 4 ช่องทาง ดังนี้
1.เว็บไซต์https://bokdin2.dol.go.th
2.LINE Official Account @teedin คลิกเมนู “บอกดิน”
3.Mobile Application “SMARTLANDS” คลิกเมนู “บอกดิน”
4.สแกนเข้าระบบบน “บัตรบอกดิน” ที่สำนักงานที่ดิน 461 แห่งทั่วประเทศ
จากนั้น กรอกข้อมูลส่วนตัว และแนบหลักฐานในที่ดิน (ถ้ามี) แล้วกดส่งข้อมูล
.
เพียงเท่านี้ กรมที่ดินจะเร่งตรวจสอบ รวบรวมข้อเท็จจริง หลักฐานต่าง ๆ และแจ้งกลับให้เราทราบว่าจะมีวิธีดำเนินการอย่างไร มีข้อจำกัดในเงื่อนไขกฎหมายหรือปัญหาเขตพื้นที่อย่างไร เพื่อสร้างความเข้าใจและช่วยเหลือประชาชนที่ประสบปัญหาเรื่องที่ดินโดยเร็วที่สุด
.
สอบถามข้อมูลเพิ่มเติมได้ที่ Call Center กรมที่ดิน 0-2141-5555 ตลอด 24 ชม.
#ไทยคู่ฟ้า#รวมไทยสร้างชาติ#ร่วมต้านโควิด19
-------------------